b'\n_START_ARTICLE_\nFreddie Mercury\n_START_SECTION_\nBiografija ir karjera\n_START_PARAGRAPH_\nF. Merkuris gim\xc4\x97 1946\xc2\xa0m. rugs\xc4\x97jo 5 dien\xc4\x85 Stountaune, Zanzibare. Merkurio t\xc4\x97vai Jer ir Bomi Bulsara buvo persai. T\xc4\x97vas dirbo i\xc5\xbedininku Ministr\xc5\xb3 kabinete. Merkuris tur\xc4\x97jo seser\xc4\xaf Kashmir\xc4\x85. Fredis baig\xc4\x97 \xc5\xa0v. Petro angli\xc5\xa1k\xc4\x85j\xc4\x85 mokykl\xc4\x85 netoli Mumbajaus. V\xc4\x97liau jis baig\xc4\x97 auk\xc5\xa1tesnius mokslus \xc5\xa0v\xc4\x8d. Marijos mokykloje Mumbajuje. Mokykloje kartu su savo draugais Fredis \xc4\xafk\xc5\xabr\xc4\x97 grup\xc4\x99 The Hectics. Iki 9\xc2\xa0m. jis mok\xc4\x97si groti pianinu._NEWLINE_1964\xc2\xa0m., kai Merkuriui buvo 17 met\xc5\xb3, jo \xc5\xa1eima d\xc4\x97l saugumo sumetim\xc5\xb3 i\xc5\xa1vyko i\xc5\xa1 \xc5\xa1alies d\xc4\x97l Zanzibare kilusios revoliucijos. Jie persik\xc4\x97l\xc4\x97 \xc4\xaf London\xc4\x85 ir ten Merkuris baig\xc4\x97 men\xc5\xb3 mokslus Ylingo koled\xc5\xbee._NEWLINE_Baig\xc4\x99s men\xc5\xb3 mokslus Fredis \xc4\xafsiliejo \xc4\xaf muzik\xc4\x85. Tuomet jis jau mok\xc4\x97si groti ir gitara. 1969\xc2\xa0m. jis prisijung\xc4\x97 prie grup\xc4\x97s Ibex. I\xc5\xa1irus \xc5\xa1iai grupei Merkuris prisijung\xc4\x97 prie Sour Milk Sea, ta\xc4\x8diau ir \xc5\xa1i v\xc4\x97liau i\xc5\xa1iro. 1970\xc2\xa0m. Fredis prisijung\xc4\x97 prie gitaristo Brian Harold May ir b\xc5\xabgnininko Roger Taylor. Jie visi kartu suk\xc5\xabr\xc4\x97 grup\xc4\x99 pavadinimu Queen. Tuo pa\xc4\x8diu metu Fredis pakeit\xc4\x97 savo pavard\xc4\x99 Bulsara \xc4\xaf Mercury._NEWLINE_Nors kalbant vokalisto balsas buvo baritono diapazono atlikdamas daugum\xc4\x85 savo dain\xc5\xb3 jis dainavo tenoru. Jo vokaliniai sugeb\xc4\x97jimai leido dainuoti nuo \xc5\xbeemiausio boso iki auk\xc5\xa1\xc4\x8diausio soprano._NEWLINE_Ispanijos sopranas Montserrat Caball\xc3\xa9, su kuria F. Mercury \xc4\xafra\xc5\xa1\xc4\x97 album\xc4\x85, yra sakiusi apie atlik\xc4\x97jo muzikinius sugeb\xc4\x97jimus:_NEWLINE_Jo technika tiesiog \xc5\xbeav\xc4\x97jo. Joki\xc5\xb3 problem\xc5\xb3 su grei\xc4\x8diu, jis dainuodavo su jautrumu ritmui, jo vokalas buvo labai geras ir jis gal\xc4\x97davo be didesni\xc5\xb3 pastang\xc5\xb3 keisti lygius. F. Mercury taip pat tur\xc4\x97jo nepriekai\xc5\xa1ting\xc4\x85 muzikalum\xc4\x85. Jo tarimas buvo subtilus, delikatus ir saldus arba energingas ir trankus. Jis sugeb\xc4\x97davo rasti tinkam\xc4\x85 spalvin\xc4\x99 gam\xc4\x85 ar ekspresyvum\xc4\x85 kiekvienam \xc5\xbeod\xc5\xbeiui._NEWLINE_Vokalistas yra para\xc5\xa1\xc4\x99s 10 i\xc5\xa1 17 \xe2\x80\x9eQueen\xe2\x80\x9c albumo \xe2\x80\x9eGreatest Hits\xe2\x80\x9c dain\xc5\xb3: "Bohemian Rhapsody, " "Seven Seas of Rhye, " "Killer Queen, " "Somebody to Love, " "Good Old-Fashioned Lover Boy, " "We Are the Champions, " "Bicycle Race, " "Don\xe2\x80\x99t Stop Me Now, " \xe2\x80\x9eCrazy Little Thing Called Love\xe2\x80\x9c ir \xe2\x80\x9ePlay the Game\xe2\x80\x9c._NEWLINE_Labiausiai atpa\xc5\xbe\xc4\xafstamas vokalisto dain\xc5\xb3 ra\xc5\xa1ymo ypatumas buvo tai, jog jis sugeb\xc4\x97davo dainose panaudoti daug \xc4\xafvairi\xc5\xb3 stili\xc5\xb3\xc2\xa0\xe2\x80\x93 rokabilis, progresyvus rokas, heavy metal, gospel ir disko. 1986\xc2\xa0m. interviu F. Mercury pasak\xc4\x97: "A\xc5\xa1 neken\xc4\x8diu daryti to paties v\xc4\x97l, v\xc4\x97l ir v\xc4\x97l. Man patinka matyti kas \xc5\xa1iuo metu vyksta kine, teatre ir muzikoje bei bandyti sujungti visus \xc5\xa1iuos dalykus. "_NEWLINE_Atlik\xc4\x97jas puikiai jausdavosi scenoje. Visur, kur tik koncertuodavo, jis su grupe pritraukdavo pilnus stadionus \xc5\xbei\xc5\xabrov\xc5\xb3. Ant scenos jis demonstruodavo didelius teatralinius sugeb\xc4\x97jimus ir sulaukdavo puiki\xc5\xb3 gerb\xc4\x97j\xc5\xb3 reakcij\xc5\xb3. David Bowie apie F. Mercury sceninius sugeb\xc4\x97jimus yra sak\xc4\x99s taip:_NEWLINE_I\xc5\xa1 vis\xc5\xb3 teatrali\xc5\xa1k\xc5\xb3 rokeri\xc5\xb3 atlik\xc4\x97j\xc5\xb3, Freddie pasiek\xc4\x97 daugiausia\xe2\x80\xa6 Jis vir\xc5\xa1ijo visas ribas. Ir \xc5\xbeinoma, a\xc5\xa1 visada \xc5\xbeav\xc4\x97jausi \xc5\xbemon\xc4\x97mis, kurie ka\xc5\xbek\xc4\x85 d\xc4\x97vi. A\xc5\xa1 j\xc4\xaf ma\xc4\x8diau tik viename koncerte ir, kaip jie sako, jis buvo tikrai tas \xc5\xbemogus, kuris gal\xc4\x97jo prikaustyti \xc5\xbei\xc5\xabrov\xc5\xb3 d\xc4\x97mes\xc4\xaf rankoje laikydamas tik palm\xc4\x97s \xc5\xa1akel\xc4\x99._NEWLINE_Vienas i\xc5\xa1 \xc4\xafsimintiniausi\xc5\xb3 Freddie pasirodym\xc5\xb3 su \xe2\x80\x9eQueen\xe2\x80\x9c buvo 1985\xc2\xa0m. \xe2\x80\x9eLive Aid\xe2\x80\x9c koncertas, kurio metu visi 72 000 stadione susirink\xc4\x99 \xc5\xbei\xc5\xabrovai kartu su grupe plojo, lingavo ir \xc5\xa1okin\xc4\x97jo. Nuo to laiko muzikos prodiuseriai \xc5\xa1\xc4\xaf koncert\xc4\x85 vadina geriausiu gyvu roko pasirodymu istorijoje._NEWLINE_Per vis\xc4\x85 savo karjer\xc4\x85 kartu su \xe2\x80\x9eQueen\xe2\x80\x9c Freddie pasirod\xc4\x97 apie 700 koncert\xc5\xb3 \xc4\xafvairiose pasaulio vietose. Labiausiai pastebimas \xc5\xa1i\xc5\xb3 koncert\xc5\xb3 i\xc5\xa1skirtinumas buvo j\xc5\xb3 stili\xc5\xb3 \xc4\xafvairov\xc4\x97. Kart\xc4\x85 vokalistas pasak\xc4\x97: "Mes esame kaip rokenrolo Cecil B. DeMille, visada norime padaryti ka\xc5\xbek\xc4\x85 daugiau ir geriau." Tuo metu grup\xc4\x97 buvo pirmoji, koncertavusi Piet\xc5\xb3 Amerikoje\xc2\xa0\xe2\x80\x93 jie 1981\xc2\xa0m. pasirod\xc4\x97 San Paulo Morumbi stadione. 1986\xc2\xa0m. grup\xc4\x97 atliko pasirodym\xc4\x85 u\xc5\xbe gele\xc5\xbein\xc4\x97s u\xc5\xbedangos Budape\xc5\xa1te. Jie sutrauk\xc4\x97 80 000 \xc5\xbei\xc5\xabrov\xc5\xb3 ir tai buvo did\xc5\xbeiausias kada nors surengtas koncertas Ryt\xc5\xb3 Europoje. Paskutinis Freddie gyvas pasirodymas su \xe2\x80\x9eQueen\xe2\x80\x9c \xc4\xafvyko 1986\xc2\xa0m. rugpj\xc5\xab\xc4\x8dio 6 d. Knebvorko parke. \xc5\xa0iame pasirodyme dalyvavo 160 000 gerb\xc4\x97j\xc5\xb3. Koncerto pabaigoje, grojant Jungtin\xc4\x97s Karalyst\xc4\x97s himn\xc4\x85 \xe2\x80\x9eDieve, serg\xc4\x97k karalien\xc4\x99\xe2\x80\x9c, F. Mercury i\xc5\xa1\xc4\x97jo su kar\xc5\xabna ant galvos ir atsisveikino su \xc5\xbei\xc5\xabrovais.\n_START_SECTION_\nSolin\xc4\x97 karjera\n_START_PARAGRAPH_\nDainuodamas \xe2\x80\x9eQueen\xe2\x80\x9c grup\xc4\x97je Mercury u\xc5\xbesi\xc4\x97m\xc4\x97 ir soline karjera. Jis yra i\xc5\xa1leid\xc4\x99s du albumus ir kelet\xc4\x85 singl\xc5\xb3. Nors solin\xc4\x97 karjera nebuvo tokia s\xc4\x97kminga kaip su grupe, abu soliniai albumai ir keli singlai pasiek\xc4\x97 JK dain\xc5\xb3 top 10 s\xc4\x85ra\xc5\xa1\xc4\x85. F. Mercury soliniai albumai buvo \xe2\x80\x9eMr. Bad Guy\xe2\x80\x9c ir \xe2\x80\x9eBarcelona\xe2\x80\x9c._NEWLINE_\xe2\x80\x9eMr. Bad Guy\xe2\x80\x9c debiutavo JK top 10 album\xc5\xb3 s\xc4\x85ra\xc5\xa1e. Singlas i\xc5\xa1 \xc5\xa1io albumo \xe2\x80\x9eLiving on My Own\xe2\x80\x9c pra\xc4\x97jus dvejiems metams po vokalisto mirties pasiek\xc4\x97 JK top 10 s\xc4\x85ra\xc5\xa1o vir\xc5\xa1\xc5\xabn\xc4\x99 ir ten i\xc5\xa1buvo dvi savaites. Tuo pa\xc4\x8diu metu u\xc5\xbe \xc5\xa1\xc4\xaf album\xc4\x85 F. Mercury buvo skirtas\xe2\x80\x9eIvor Novello apdovanojimas\xe2\x80\x9c. Muzikos kritikas Eduardo Rivadavia \xc5\xa1\xc4\xaf album\xc4\x85 apib\xc5\xabdino kaip "nuostab\xc5\xb3, nuo prad\xc5\xbei\xc5\xb3 iki pabaigos. " \xc5\xa0is albumas bendrai buvo \xc4\xafra\xc5\xa1ytas naudojant daug sintezatoriaus gars\xc5\xb3, kas nebuvo \xc4\xafprasta \xe2\x80\x9eQueen\xe2\x80\x9c k\xc5\xabrybai._NEWLINE_Antrasis albumas \xe2\x80\x9eBarcelona\xe2\x80\x9c buvo \xc4\xafra\xc5\xa1ytas su ispan\xc5\xb3 sopranu Montserrat Caball\xc3\xa9 1988\xc2\xa0m. Albume sumai\xc5\xa1yti operos ir populiarios muzikos stiliai. Nepaisant kritik\xc5\xb3 neigiam\xc5\xb3 \xc4\xaf\xc5\xbevalg\xc5\xb3, \xc5\xa1is albumas susilauk\xc4\x97 komercin\xc4\x97s s\xc4\x97km\xc4\x97s. JK albumo pagrindin\xc4\x97 daina debiutavo 8 TOP 10 s\xc4\x85ra\xc5\xa1o vietoje, taip pat tapo hitu Ispanijoje. Pagrindin\xc4\x97 albumo daina susilauk\xc4\x97 labai didelio d\xc4\x97mesio, kai Barselonoje, pra\xc4\x97jus vieneriems metams po F. Mercury mirties, 1992\xc2\xa0m. vasaros olimpini\xc5\xb3 \xc5\xbeaidyni\xc5\xb3 atidarymo ceremonijo gyv\xc4\x85 pasirodym\xc4\x85 atliko Montserrat Caball\xc3\xa9, o F. Mercury partija buvo rodoma ekrane. Tas pats \xc4\xafvyko ir prie\xc5\xa1 1999\xc2\xa0m. UEFA \xc4\x8dempion\xc5\xb3 lygos finalo rungtynes Camp Nou stadione._NEWLINE_1981\xe2\x80\x931983\xc2\xa0m. F. Mercury atliko kelis \xc4\xafra\xc5\xa1us su Michael Jackson. Jie kartu \xc4\xafra\xc5\xa1\xc4\x97 \xe2\x80\x9eState of Shock\xe2\x80\x9c, \xe2\x80\x9eVictory\xe2\x80\x9c ir \xe2\x80\x9eThere Must Be More to Life Than This\xe2\x80\x9c dainas. Nei viena i\xc5\xa1 \xc5\xa1i\xc5\xb3 dain\xc5\xb3 oficialiai nebuvo i\xc5\xa1leista, nors neoficial\xc5\xabs leidimai egzistuoja. V\xc4\x97liau M. Jackson \xe2\x80\x9eState of Shock\xe2\x80\x9c \xc4\xafra\xc5\xa1t\xc4\x97 kartu su Mick Jagger \xe2\x80\x9eVictory\xe2\x80\x9c albumui. Tuo tarpu Freddie i\xc5\xa1leido solo \xe2\x80\x9eThere Must Be More To Life Than This\xe2\x80\x9c versij\xc4\x85 savo albumui \xe2\x80\x9eMr. Bad Guy\xe2\x80\x9c.\n_START_SECTION_\nAtminimo \xc4\xafam\xc5\xbeinimas\n_START_PARAGRAPH_\nPenktosioms grup\xc4\x97s \xe2\x80\x9eQueen\xe2\x80\x9c nario Fred\xc5\xbeio Merkurio mirties metin\xc4\x97ms atminti (1996\xc2\xa0m.), Montr\xc4\x97 miestelyje (\xc5\xa0veicarijoje), buvo i\xc5\xa1kilmingai atidengtas paminklas. Montr\xc4\x97 miestelis buvo pasirinktas neatsitiktinai, nes vieta esanti ant \xc5\xbdenevos e\xc5\xbeero kranto yra vadinama antraisiais Roko legendos namais. Statul\xc4\x85 miestui padovanojo Fred\xc5\xbeio t\xc4\x97vai ir grup\xc4\x97s \xe2\x80\x9eQueen\xe2\x80\x9c muzikantai._NEWLINE_2001\xc2\xa0m. vasar\xc4\x85 statula kaip ir j\xc4\x85 supanti turgaviet\xc4\x97 buvo restauruota. Rugs\xc4\x97jo 8 dien\xc4\x85, tre\xc4\x8di\xc4\x85 dien\xc4\x85 po Fred\xc5\xbeio gimtadienio, statula buvo pastatyta atgal \xc4\xaf t\xc4\x85 pa\xc4\x8di\xc4\x85 viet\xc4\x85._NEWLINE_2016 m. rugs\xc4\x97jo 5 d., minint vokalisto 70 met\xc5\xb3 jubiliej\xc5\xb3, jo vardu pavadintas 1991 m. atrastas asteroidas 17473. \xc5\xa0is asteroidas skrieja Asteroid\xc5\xb3 \xc5\xbeiede ir yra apie 3,5 km diametro.'